Author: administrator
Last saved by: user
Company: Abyss

Predkladacia správa

Ministerstvo zahraničných vecí Slovenskej republiky predkladá návrh zákona o poskytovaní dotácií v pôsobnosti Ministerstva zahraničných vecí Slovenskej republiky a o zmene a doplnení zákona č. 617/2007 Z. z. o oficiálnej rozvojovej pomoci a o doplnení zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov  na základe ustanovení § 8a ods. 1 v spojení s § 37d ods. 3 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení zákona č. 383/2008 Z. z. so zámerom upraviť rozsah, spôsob a podmienky poskytovania dotácií v rámci vecnej pôsobnosti Ministerstva zahraničných vecí Slovenskej republiky.
 
Uznesením vlády Slovenskej republiky č. 351 z 28. mája 2008 k návrhu zákona, ktorým sa mení a dopĺňa zákon č. 523/2004 Z. z.   o rozpočtových pravidlách verejnej správy a o zmene a doplnení niektorých zákonov v znení neskorších predpisov, vláda uložila ministrom v úlohe B. 1 legislatívne upraviť poskytovanie dotácií vo svojej vecnej pôsobnosti. Podľa  § 37d  citovaného zákona právne vzťahy pri poskytovaní dotácií podľa doterajších predpisov musia byť zosúladené s  § 8a ods. 1 a 3 až 6 najneskôr k 1. januáru 2011, inak dotáciu po 1. januári 2011 nemožno poskytnúť.
 
Ministerstvo zahraničných vecí Slovenskej republiky v súčasnosti poskytuje dotácie na vypracovanie štúdií, analýz a organizáciu odborných podujatí v oblasti kľúčových otázok medzinárodných vzťahov a zahraničnej politiky Slovenskej republiky. Dotácie slúžia ako zdroj kvalifikovaných informácií pre verejnosť, na organizovanie odborných a verejno-vzdelávacích podujatí s tematikou medzinárodných vzťahov a zahraničnej politiky Slovenskej republiky. Návrh zákona ruší doteraz platný Výnos Ministerstva zahraničných vecí Slovenskej republiky zo dňa 13. októbra 2005 č. 141.601/2005-SEVS  o poskytovaní dotácií v pôsobnosti Ministerstva zahraničných vecí Slovenskej republiky (oznámenie č.603/2005 Z. z.) v znení výnosu č.118.226/2009-SEVS (oznámenie č. 23/2010 Z. z.).
 
Uznesením vlády Slovenskej republiky č. 1040 z 5. decembra 2007 bol odsúhlasený návrh na úhradu príspevku na spolufinancovanie spoločných projektov Slovenskej republiky a Organizácie pre ekonomickú spoluprácu a rozvoj (OECD) v rokoch 2008 – 2011. S cieľom dosiahnutia väčšej transparentnosti zapojením ostatných rezortov do procesu posudzovania a výberu spoločne financovaných projektov, zabezpečenia súladu zamerania projektov s prioritami pôsobenia Slovenskej republiky v OECD, ako aj efektívnosti využitia rozpočtových prostriedkov bol vypracovaný mechanizmus výberu projektov, na ktoré má rezort v rámci svojej rozpočtovej kapitoly vyčlenené finančné prostriedky. Tieto sú rozpočtované na  podpoložke transfer rozpočtovej organizácii a poskytované ústredným orgánom a organizáciám v pôsobnosti ústrednej správy. 
 
         Od 1. januára 2007  bola v zmysle zákona č. 523/2004 Z. z.  o rozpočtových pravidlách verejnej správy a o zmene a doplnení niektorých zákonov v znení neskorších predpisov zriadená štátna rozpočtová organizácia Slovenská agentúra pre medzinárodnú rozvojovú spoluprácu (SAMRS). Táto je od 1. februára 2008 v zmysle § 11 zákona č. 617/2007 Z. z. o oficiálnej rozvojovej pomoci a o doplnení zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov agentúrou podľa tohto zákona. Predmetný zákon v § 6 (formy realizácie oficiálnej rozvojovej pomoci) ustanovuje, že oficiálna rozvojová pomoc zahŕňa najmä granty, finančné príspevky, odpúšťanie dlhov, rozvojové programy a projekty vrátane investícií atď. V rámci foriem realizácie oficiálnej rozvojovej pomoci nie sú uvedené dotácie, ktoré v skutočnosti Slovenská agentúra pre medzinárodnú rozvojovú spoluprácu (agentúra) v prevažnej väčšine programov a projektov  poskytuje. V praxi dochádza k nesúladu medzi zákonom ustanovenými a v skutočnosti realizovanými formami oficiálnej rozvojovej pomoci. Súčasne sa v   čl. II. navrhuje upraviť zákon č. 617/2007 Z. z. o oficiálnej rozvojovej pomoci  a o doplnení zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov, ktorý rieši problémy vyplývajúce z aplikačnej praxe, zosúlaďuje sa forma realizácie zmenou z grantov na dotácie. Nadväzne sa pôsobnosť  agentúry rozširuje o poskytovanie dotácií a zároveň sa v zákone rámcovo upravujú podmienky poskytovania dotácií.
 
        Predkladaný návrh zákona sa netýka hospodárskych, sociálnych, pracovných a mzdových podmienok, ani iných dôležitých záujmov zamestnancov a zamestnávateľov, preto nie je potrebné prerokovať ho v Hospodárskej a sociálnej rade Slovenskej republiky.
 
         Návrh zákona je v súlade s Ústavou Slovenskej republiky, zákonmi a ostatnými všeobecne záväznými právnymi predpismi, s medzinárodnými zmluvami, ktorými je Slovenská republika viazaná, ako aj s právom Európskej únie.
 
         Návrh zákona bol predmetom pripomienkového konania od 4. mája 2010 do 24. mája 2010. Zásadné pripomienky uplatnilo  Ministerstvo financií Slovenskej republiky. Rozporové konanie s Ministerstvom financií Slovenskej republiky sa uskutočnilo 9. júna 2010. Ministerstvo zahraničných vecí Slovenskej republiky prepracovalo návrh zákona v súlade s pripomienkami a predložilo ho opakovane Ministerstvu financií Slovenskej republiky na zaujatie stanoviska. Ministerstvo financií Slovenskej republiky prepracovaný návrh zákona považuje za dostatočný a  zásadné pripomienky k tomuto návrhu zákona za akceptované.  Vyhodnotenie pripomienkového konania je súčasťou predkladaného materiálu a návrh zákona sa predkladá bez rozporov.

Pracovné pripomienky sekcie vládnej legislatívy Úradu vlády Slovenskej republiky boli do návrhu zákona zapracované. 
          Materiál podlieha sprístupňovaniu podľa zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov.